Author: Miro
Last saved by: spano

NÁRODNÁ  RADA  SLOVENSKEJ  REPUBLIKY

III. volebné obdobie

Číslo: 	        /2003

Návrh

poslanca Národnej rady Slovenskej republiky

Jirka Malchárka

na vydanie

zákona, ktorým sa mení zákon NR SR č. 315/1996 Z. z. 
o premávke na pozemných komunikáciách v znení neskorších predpisov

Predkladá:

Jirko Malchárek

Návrh uznesenia:

Národná rada Slovenskej republiky schvaľuje
návrh poslanca Národnej rady Slovenskej republiky Jirka Malchárka na vydanie zákona, ktorým sa mení zákon NR SR č. 315/1996 Z. z. o premávke na pozemných komunikáciách v znení neskorších predpisov

Bratislava, august 2003

NÁRODNÁ RADA SLOVENSKEJ REPUBLIKY

III. volebné obdobie

Zákon

z............2003

ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov 

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 315/1996 Z. z. o premávke na pozemných komunikáciách v znení zákona č. 359/2000 Z. z., zákona č. 405/2000 Z. z., zákona č. 223/2001 Z. z., zákona č. 381/2001 Z. z., zákona č. 441/2001 Z. z., zákona č. 490/2001 Z. z., zákona č. 73/2002 Z. z., zákona č. 396/2002 Z. z., zákona č. 660/2002 Z. z. a zákona č. 247/2003 Z. z. sa mení takto:

1.	„§ 31a sa vypúšťa.“.

Čl. II

Tento zákon nadobúda účinnosť dňom vyhlásenia.

DÔVODOVÁ  SPRÁVA

	Všeobecná časť

	Posledná novela zákona NR SR č. 315/1996 Z. z. o premávke na pozemných komunikáciách v znení neskorších predpisov bola v NR SR schválená dňa 4. júla 2003 a v zbierke zákonov bola publikovaná ako zákon č. 247/2003 Z. z. Touto novelou sa  okrem iných zmien do zákona č. 315/1996 Z. z. vložil nový § 31a pod názvom „Osobitosti cestnej premávky v zimnom období“. Ustanovením § 31a sa pre vodičov motorových vozidiel zaviedla povinnosť používať na idúcom motorovom vozidle s výnimkou motocyklov a zvláštnych motorových vozidiel, v období od 15. novembra do 15. marca, pneumatiky so zimným druhom dezénu alebo terénnym druhom dezénu. Cieľom navrhovateľov tejto právnej úpravy bolo zvýšenie bezpečnosti cestnej premávky v zimnom období, ktoré sa vyznačuje nepriaznivými poveternostnými podmienkami, s tým súvisiacou zhoršenou kvalitou cestných komunikácií a nárastom počtu dopravných nehôd a kolízií. 

	Po schválení predmetného zákona sa v rámci odbornej aj laickej verejnosti rozprúdila diskusia o vhodnosti a nevyhnutnosti tejto právnej úpravy. Popri mnohých irelevantných argumentoch zazneli aj viaceré vecné argumenty, ktoré poukázali na niektoré problémy pri aplikácii predmetného ustanovenia zákona v praxi. Problematickým sa javí napr. vymedzenie označenia pneumatík so zimným druhom dezénu podľa § 31a, nakoľko na Slovensku sa v porovnaní s krajinami Európskej únie, používa viacero druhov zimných pneumatík než sú v zákone uvedené štandardné druhy, ako aj tzv. univerzálne pneumatiky. 

	Obavy motoristickej verejnosti vyvolal aj pomerne krátky časový priestor medzi nadobudnutím účinnosti zákona (1. august 2003) a 15. novembrom ako termínom začatia uplatňovania zákonnej povinnosti vrátane možnosti sankcionovania jej nedodržania. Zrejme najväčšie problémy s rešpektovaním predmetného ustanovenia zákona by mali dopravné podniky, najmä prevádzkovatelia autobusovej dopravy na Slovensku, aj keď toto zistenie je viac než alarmujúce s ohľadom na bezpečnosť prepravovaných cestujúcich.  Finančná situácia, v akej sa dopravcovia v posledných rokoch nachádzajú, by im s najväčšou pravdepodobnosťou neumožňovala vybavenie vozidiel zimnými pneumatikami a zabezpečenie skladovania letných pneumatík už v nadchádzajúcej zimnej sezóne 2003/2004 a idea zákonnej úpravy by tak nebola naplnená. Cieľom zavedenia predmetnej právnej povinnosti totiž nebolo vytvorenie resp. rozšírenie priestoru pre represiu zo strany polície ale výlučne väčšia ochrana ľudských životov a majetku prostredníctvom zvýšenia bezpečnosti cestnej premávky v zimnom období.

	S ohľadom na vyššie uvedené skutočnosti sa navrhuje vypustenie ustanovenia § 31a zo zákona o premávke na pozemných komunikáciách ešte pred začatím jeho uplatňovania v praxi. 

Návrh zákona je v súlade s Ústavou Slovenskej republiky a s platnými medzinárodnými záväzkami Slovenskej republiky. 

Návrh zákona si nevyžiada zvýšené nároky na štátny rozpočet ani na rozpočty obcí.

	

	Osobitná časť

	K čl. I

	Navrhuje sa vypustenie § 31a zo zákona NR SR č. 315/1996 Z. z. o premávke na pozemných komunikáciách v znení neskorších predpisov z dôvodov uvedených vo všeobecnej časti dôvodovej správy.

	K čl. II

	Navrhuje sa nadobudnutie účinnosti dňom vyhlásenia zákona v Zbierke zákonov Slovenskej republiky. Skorý termín účinnosti je odôvodnený s ohľadom na skutočnosť, že ustanovenie § 31a by malo byť vypustené ešte pred 15. novembrom 2003, t.j. pred termínom pre začatie uplatňovania zákonnej povinnosti používať zimné pneumatiky.

DOLOŽKA ZLUČITEĽNOSTI
návrhu zákona s právom Európskej únie

1.	Navrhovateľ zákona: poslanec Národnej rady Slovenskej republiky

2.	Názov návrhu zákona:

Zákon, ktorým sa mení zákon NR SR č. 315/1996 Z. z. o premávke na pozemných komunikáciách v znení neskorších predpisov 

3.	V práve Európskej únie je problematika návrhu zákona 

-  neupravená

4.	Návrh zákona svojou problematikou,

nakoľko sa jedná o veľmi špecifickú právnu úpravu, ktorá v práve Európskej únie nie je upravená, nepatrí medzi prioritné oblasti aproximácie práva uvedené v čl. 70 Európskej dohody o pridružení (doprava) a nie je predmetom odporúčaní v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) v 6. oblasti „Doprava“.

5.	Charakteristika právnych noriem Európskej únie, ktorými je upravená     
       problematika návrhu zákona:

- irelevantné

6.	Vyjadrenie stupňa kompatibility s právnou normou Európskej únie

      - irelevantné